Støres redningsplan: – Det har vært en brutal reise
SOLA/RENNESØY (VG) «Vendepunktet» er regjeringens nye buzz-ord. – 14 renteøkninger på to år. Det har vært en brutal reise, bekrefter Støre overfor VG. Men nå snur det, mener statsministeren. – Dette er ikke basert på et fromt håp fra min side. Prisstigningen flater ut. Norges Bank tegner et bilde av renten som skal ned. Markedet mener at den kommer til å gå raskere ned. Og da er vi ved det, som vi sier, et vendepunkt.  Han tror på bedre tider i år og neste år: – Statistisk sentralbyrå peker på en kjøpekraftforbedring på opp mot en prosent i år, og kanskje litt mer neste år. Så må man ta forbehold rundt alle spådommer i en tid som er så urolig som nå.   Men jeg mener igjen: Det er begrunnet håp om et vendepunkt, sier han.  Omstilling. Mulighet.  Mandag har Støre snakket til eliten av næringsliv og politikere i Rogaland på Solamøtet.  Tittelen var: «Mulighetene i omstilling». Før helgen var han på en tilsvarende konferanse for Trøndelag. Da het foredraget «Trygghet i en urolig tid. Omstilling skaper også muligheter». Begge talene handlet mye om «vendepunktet», men også om omstilling for å nå klimamål og få flere i jobb.  – Det er tydelig at du nå går rundt og håper på et vendepunkt. Er vendepunktet starten på din valgkamp foran stortingsvalget i 2025? – Det viktigste i folks liv må være det viktigste i politikken. Og det folk har erfart, det er det som er viktigst: At de etter de siste årene sitter igjen med mindre. At det mest nødvendige blir dyrere. At boliglånet tynger på en måte som gjør at annen planlegging blir vanskelig. Nå ser vi at norsk økonomi, i store tall, har klart seg godt gjennom den tiden. Det er tøft i bygg og anlegg. Men som jeg sier: Det er også skapt nye bedrifter og det er ansatt mellom 130 000 og 140 000 nye.  – Når kan folk – og Arbeiderpartiet – få glede av vendepunktet? – Nå når vendepunktet kan være nært, er det kanskje tøffest der ute. Familier og bedrifter kjenner trykket fra rente og gjeld. Nordmenn har høy gjeld og stort sett flytende rente. Situasjonen slik den har vært de siste årene, har gjort at andre viktige politiske saker for oss, som billigere barnehager, pensjon fra første krone og andre velstandsforbedringer, fått mindre oppmerksomhet av naturlige årsaker. Gjør noe. Raskt.  Støre har fått mange innspill fra partiorganisasjonen. Her er ett av dem: «Ikke bare si at «vi følger situasjonen tett» når det er en opplevd krise. Gjør noe. Raskt.»  Andre Ap-politikere, som VG har snakket med de siste ukene, har sagt at Støre og partiledelsen ikke har vist stor nok interesse for hvor vanskelig mange har hatt det, og erkjenne at Ap også er i krise med rekordlav oppslutning.  «Jonas må si rett ut at det er krise – og at vi må ta grep», sa Leif Lysvik, leder i Harstad Ap, til VG i desember.  – Har du forsømt kjernevelgerne, Støre? – På ingen måte, svarer han. – Jeg mener at dette har vært vår hovedsak, men vel vitende om at dette ville ta tid. Å ta imot titusener av flyktninger, bygge opp en støttepakke til Ukraina og håndtere strømstøtteordningen, det må håndteres underveis og på en trygg måte slik at folk kommer igjennom dette. – Partiet du leder har blødd mye, med tap av oppslutning. Er vendepunktet avgjørende for at dere skal gjøre et bedre valg i 2025?  – Det er en sammenheng her, ja, bekrefter Støre overfor VG. – Regjeringen kan ikke vedta kronekursen. Men vi må gjøre vår del av jobben. Og vi har bidratt med det, med ansvarlige budsjetter og riktige politiske valg. – Så når økonomien snur oppover, tror du at velgerne vil komme tilbake?  – Det vil jo alltid være et håp, sier han. Og mener at han fikk det klart vanskeligere enn forgjengeren: – Da Erna Solberg gikk av som statsminister, spådde hun at i 2022 ville prisstigningen være 1,3 prosent. Den ble 5,8 prosent. Så er ikke Norge alene i dette. I land som USA og Sverige har også renter og priser gått opp. En britisk konservativ statsminister og en tysk sosialdemokratisk forbundskansler opplever det samme. Det lar seg ikke gjøre på noen måneder å snu det. Men nå er vi på vei opp. Og da har jeg tro på også andre deler av Aps politikk: næringspolitikk, arbeidslivspolitikk, velferdspolitikk. – Så nå satser Ap alt på ett kort, og det er vendepunktet? – Nei, altså dette er jo ikke et enten eller. Vi kommer til å være i noen tøffe omstillinger uansett. Og vi har en internasjonal situasjon som krever mye av oss, som krigen i Ukraina. Jeg bruker mye tid på sikkerhetspolitikk, på forsvar og på å trygge Norge. Og mye tid på å håndtere hele energisituasjonen knyttet til energikrisen i Europa. Når økonomien går i minus for folk år etter år, så skygger det over veldig mye av det andre som skjer i samfunnet vårt. Men hvis det er snur, så tror jeg det kan snu det politiske bildet. Ingen direkte trussel  – Den svenske forsvarssjefen emner at de bør forberede seg på krig. Bør nordmenn også forberede seg på krig? – Vi skal sikre Norge mot å bli presset og påvirket negativt, og i verste fall ende i krig. Norge og Norden truer ingen. Vi forbereder ikke krig mot noen. Vi ser ikke i dag at det er en direkte militær trussel mot Norge eller Norden. Likevel mener Støre at folk må tenke igjennom hvordan en krise kan ramme:  – Jeg tror nordmenn må i større grad ta egne valg i sin private husholdninger for det uforutsette: Det kan være en sikkerhetspolitisk situasjon eller ekstremvær eller annet som gjør at du ikke kan handle på butikken som du pleier. Så alle bør tenke igjennom sin egen beredskap, hva du har et spiskammer, hva du har i en kjellerbod, sier han.
Statsminister Jonas Gahr Støre tror på et økonomisk vendepunkt for Norge og at dette vil påvirke Arbeiderpartiets (Ap) oppslutning positivt. Ifølge Støre har prisstigningen nå flatet ut og veksten er på vei opp, og lytter til eksperter som spår at renten vil gå ned raskere enn forventet. Overfor VG påpeker han at vanskelige økonomiske tider har overskygget andre viktige politiske saker, men en forbedring i økonomien kan endre det politiske bildet.